
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  10.02.2010

	Nr.
	  26/842


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra proiectului de Lege pentru completarea Legii nr.15/2003 privind sprijinul acordat tinerilor pentru construirea unei locuinţe proprietate personală, trimis comisiei pentru examinare pe fond, cu adresa nr.PL.x695 din 16 decembrie 2009.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC
	Bucureşti,
	10.10.2010

	Nr.
	  26/842


R A P O R T      
asupra proiectului de Lege pentru completarea Legii nr.15/2003 privind sprijinul acordat tinerilor pentru construirea unei locuinţe proprietate personală

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.x 695 din 16 decembrie 2009, cu dezbaterea pe fond în procedură obişnuită, a proiectului de Lege pentru completarea Legii nr.15/2003 privind sprijinul acordat tinerilor pentru construirea unei locuinţe proprietate personală.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.674/18.06.2009)
· avizul favorabil al Comisiei pentru buget, finanţe şi bănci (nr.22/711/03.02.2010)

· avizul negativ al Comisiei pentru egalitate de şanse pentru femei şi bărbaţi (37/58/03.02.2010)

· punctul de vedere negativ al Guvernului (nr.2194/28.08.2009)


Proiectul de lege are ca obiect de reglementare modificarea şi completarea Legii nr.15/2003 privind sprijinul acordat tinerilor pentru construirea unei locuinţe proprietate personală, republicată, în sensul că, tinerii cărora li se atribuie în folosinţă terenuri în vederea construirii unei locuinţe, trebuie să fi împlinit sau să împlinească vârsta de 18 ani în anul în care li s-a atribuit un astfel de teren, iar la data respectivă să nu deţină în proprietate o locuinţă sau un teren destinat construirii unei locuinţe proprietate personală.

Comisia propune Plenului Camerei Deputaţilor respingerea proiectului de lege din următoarele consideraţii: referitor la interdicţia înstrăinării terenurilor atribuite tinerilor în condiţiile acestei legi, sub orice formă, prin acte între vii, precum şi interdicţia cedării folosinţei acestor terenuri, timp de 3 ani de la data atribuirii, menţionăm că prin Legea nr.15/2003 se reglementează regimul atribuirii, la cerere, tinerilor cu vârsta între 18 şi 35 de ani, a unei suprafeţe de teren, în folosinţă gratuită pe durata existenţei locuinţei proprietate personală, prin urmare, în condiţiile legii menţionate anterior, nu se poate pune problema unui transfer al dreptului de proprietate asupra terenului, pe cale de consecinţă, completarea adusă legii prin această iniţiativă legislativă este lipsită de obiect.

 Proiectul de Lege face parte din categoria legilor organice, conform art.76, alin.(1) din Constituţia României, republicată.
La dezbaterile care au avut loc în şedinţa comisiei din 9 februarie 2010 a participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Cristian Petraru – şef serviciu în Ministerul Administraţiei şi Internelor.
La lucrările comisiei au fost prezenţi 32 deputaţi, din totalul de 33 membri ai comisiei.

Raportul de respingere al comisiei a fost adoptat cu majoritate de voturi (1 vot împotrivă şi 2 abţineri).
Senatul a adoptat proiectul de lege în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Expert, Roxana Feraru

